 **Mae'r gweithdrefnau hyn yn berthnasol i:**

1. Pob un o adrannau'r Brifysgol sy'n defnyddio cerbydau a threlars.
2. Unrhyw aelod o'r Brifysgol y mae'n ofynnol iddo/iddi ddefnyddio cerbyd a threlar ar gyfer dyletswyddau gwaith y Brifysgol, gan gynnwys defnyddio cerbyd **personol** i dynnu trelar, gyrrwr awdurdodedig cyfun (Fflyd Lwyd).

**Cyflwyniad:**

Mae'r ddogfen hon wedi'i bwriadu fel canllaw i adrannau gyda'r diben o sicrhau bod y Brifysgol yn cyflawni ei dyletswydd gofal i aelodau'r Brifysgol pan fydd angen tynnu/defnyddio trelars ac unrhyw offer tynnu arall ar gyfer dyletswyddau gwaith cysylltiedig â'r Brifysgol.

Gall defnydd priodol o drelars ofyn llawer gan yrwyr a rhaid wrth nifer o ffactorau er mwyn bod yn ’ddiogel', gan gynnwys hawl categori trwydded yrru, cymhwysedd y gyrrwr, profiad blaenorol a gwybodaeth ddibynadwy am y peryglon, y gofynion, a'r cyfyngiadau perthnasol ynghylch yr hyn y gellir/na ellir ei dynnu yn ogystal â'r prosesau dan sylw.

**Esboniad ‘cryno’ o bwysau cerbyd:**

**Pwysau heb lwyth**

Pwysau cerbyd "heb lwyth" yw pwysau'r cerbyd pan nad yw'n cludo unrhyw deithwyr, nwyddau nac eitemau eraill. Mae'n cynnwys corff y cerbyd a phob rhan a ddefnyddir fel arfer gyda'r cerbyd neu'r trelar pan gaiff ei ddefnyddio ar ffordd. Nid yw'n cynnwys pwysau tanwydd neu fatris mewn cerbyd trydan - oni bai ei fod yn sgwter symudedd neu'n gadair olwyn drydan.

**Uchafswm màs awdurdodedig**

Uchafswm màs awdurdodedig (*maximum authorised mass* / MAM) yw pwysau cerbyd neu drelar gan gynnwys y llwyth uchaf y gellir ei gludo'n ddiogel pan gaiff ei ddefnyddio ar y ffordd. Gelwir hyn hefyd yn bwysau gros y cerbyd (*gross vehicle weight* / GVW) neu'r uchafswm pwysau a ganiateir. Bydd yn cael ei nodi yn llawlyfr y cerbyd ac fel arfer yn cael ei ddangos ar y plât cofrestru neu ar sticer sydd wedi'i osod ar y cerbyd. Mewn rhai achosion gall y plât cofrestru neu'r sticer (gweler y ddelwedd isod) hefyd ddangos pwysau llusgo gros (*gross train weight* / GTW), y cyfeirir ato weithiau fel pwysau cyfuniad gros (*gross combination weight* / GCW). Dyma gyfanswm pwysau'r cerbyd yn cynnwys y trelar a'r llwyth.

Arwydd glas hirsgwar gydag ysgrifen wen

Description automatically generated

**Pwysau 1** Pwysau mwyaf y cerbyd ei hun. (GVW neu MAM)

**Pwysau 2** Uchafswm pwysau'r cerbyd a'r trelar gyda'i gilydd. (GTW)

**Pwysau 3** Uchafswm pwysau ar gyfer echel flaen y cerbyd.

**Pwysau 4** Uchafswm pwysau ar gyfer echel gefn y cerbyd.

* Ni ddylai trelar heb system frecio bwyso mwy na 750kg ac ni ddylai bwyso mwy na 50% o bwysau'r cerbyd.
* Trelar gyda system frecio, ni ddylai'r cerbyd a'r trelar bwyso dros yr ail bwysau a ddangosir ar blatiau gwneuthurwr y cerbyd.

**Israddio'r plât** Os yw cerbyd yn annhebygol o gael ei ddefnyddio i gario ei bwysau uchaf gellir israddio ei blatiau. Mae hyn yn golygu bod pwysau is yn cael ei ddangos ar y plât neu'r sticer ar y cerbyd.

**Gyrwyr sydd ag awdurdod i dynnu ôl-gerbyd:**

Mae'r adran Teithio a Fflyd yn cadw cronfa ddata o'r holl yrwyr sydd â hawl i yrru cerbydau fflyd (a allai ddefnyddio cerbyd i dynnu neu ddefnyddio trelars). Awdurdodedig (fflyd y brifysgol yn unig) ac awdurdodedig cyfun (fflyd y brifysgol a cherbyd personol).

Cyfrifoldeb rheolwr llinell y gyrrwr yw sicrhau eu bod yn anfon eu ffurflen gyrrwr awdurdodedig neu awdurdodedig cyfun i'w phrosesu. Bydd hyn yn golygu bod y gyrrwr yn cael caniatâd i yrru a thynnu trelar at ddibenion gwaith ar ran y Brifysgol.

**Tynnu ôl-gerbyd yn seiliedig ar ofynion y drwydded yrru:**

Gall fod yn gymhleth deall beth mae gennych chi hawl i'w dynnu a dim hawl i'w dynnu, mae'r rheolau ar yr hyn y cewch ei dynnu a'r cyfuniad ar gyfer tynnu yn wahanol yn ddibynnol ar ba bryd y gwnaethoch chi basio eich prawf gyrru.

Trwyddedau a roddwyd **CYN** 1af Ionawr 1997

Fel arfer caniateir i chi yrru cyfuniad o gerbyd a threlar sydd ag uchafswm màs awdurdodedig (MAM) o 8,250kg. [Gweler y wybodaeth eich trwydded yrru](https://www.gov.uk/view-driving-licence) i wneud yn siŵr. Cewch hefyd yrru bws mini gyda threlar dros 750kg MAM.

Trwyddedau a roddwyd **AR ÔL** 1af Ionawr 1997

Os gwnaethoch chi basio eich prawf gyrru ar ôl 1 Ionawr 1997, caniateir i chi dynnu trelar sydd ag uchafswm mas awdurdodedig o hyd at 3,500kg.

I wneud yn siŵr bod yr hawl trwydded cywir gennych chi er mwyn tynnu trelar ewch i

[Tynnu ôl-gerbyd: gofynion trwydded ac oedran - GOV.UK (www.gov.uk)](http://Towing:%20licence%20and%20age%20requirements%20-%20GOV.UK%20(www.gov.uk))

**Defnydd a thynnu:**

Gall tynnu neu ddefnyddio trelar fod yn heriol. Yn enwedig wrth fagio neu symud mewn mannau cyfyng. Dylai gyrwyr ymgymryd â hyfforddiant tynnu trelar gan ddarparwr cydnabyddedig os ydynt yn ansicr, er bod ganddynt hawl i dynnu trelar ar eu trwydded yrru. Rhaid i yrwyr hysbysu eu rheolwr llinell os nad ydynt yn teimlo'n hyderus neu'n gymwys. **PEIDIWCH**  â thynnu neu ddefnyddio trelar os yn ansicr.

Mae'n hanfodol bod unrhyw gerbyd a ddefnyddir i dynnu neu halio trelar yn addas at y diben, rhaid ystyried yr isod bob amser wrth dynnu.

* A yw'n gyfreithiol? Gwiriwch y GVW a'r GTW cyn tynnu unrhyw drelar. Cyfeiriwch at lawlyfr y gwneuthurwr.
* A yw cyfuniad y cerbyd a'r trelar yn ddiogel ac yn addas i'r ffordd fawr? Cyfrifoldeb y gyrrwr yw sicrhau bod y gwiriadau wedi'u cynnal cyn cychwyn ar daith gyda threlar. Gwirio'r teiars (cyflwr a phwysedd), cysylltiadau plwg 7 neu 13 pin, uchder y cysylltiad, gard olwynion, goleuadau, a chebl datgysylltu i enwi ond rhai pethau.
* Cynlluniwch eich taith - byddwch yn ymwybodol o'r tir y byddwch yn gyrru arno, perfformiad o ran brecio a stopio, yn ogystal ag ymatebolrwydd wrth gychwyn (yn enwedig ar dir serth).
* Gall y trelar a'r cysylltwyr fod yn wahanol felly dilynwch gyfarwyddiadau'r gwneuthurwr bob amser. Gwnewch yn siŵr eich bod yn gwybod sut i dynnu'r trelar yn gywir a chysylltu'r cebl brêc brys. Sicrhewch fod y trelar yn wastad pan gaiff ei gysylltu i'r cerbyd tynnu.
* Byddwch yn arbennig o ofalus wrth symud o gwmpas corneli a throadau. Os yw'r trelar yn dechrau nadreddu neu wyro ar y daith, arafwch yn ysgafn. Mae'n arwydd eich bod yn mynd yn rhy gyflym a/neu fod y trelar wedi'i lwytho'n anghywir. Cofiwch fod terfyn cyflymder tynnu o 60 mya ar draffyrdd a 50 mya ar ffyrdd sengl.
* Gosodwch blât rhif cyfreithiol (Rhif cofrestru ac arddull) ar y trelar, rhaid iddo gyd-fynd â'r cerbyd sy'n tynnu. Dim platiau rhif wedi'u gwneud eich hun/â llaw.

Dylid nodi pob un o'r uchod yn yr asesiad risg ar gyfer tynnu trelar, i'w ddarllen a'i ddeall gan y gyrrwr. Os nad ydych chi wedi cael un, gofynnwch i'ch rheolwr llinell am gopi o'r asesiad risg.

**Llwytho:**

* Gwasgarwch bwysau'r llwyth yn gytbwys yn y trelar a sicrhewch fod pwysau trwyn y trelar o fewn y pwysau a argymhellir gan wneuthurwr y cerbyd tynnu.
* Sicrhewch fod unrhyw lwyth wedi'i glymu'n sownd (i bwyntiau diogel ar y trelar) a defnyddiwch rwymynnau ac ataliaeth briodol. Sicrhewch fod unrhyw strapiau a ddefnyddir i gadw'r llwyth yn ei le yn cael eu defnyddio'n gywir, er mwyn osgoi dod yn rhydd ar ganol y daith.
* Peidiwch byth â gorlwytho cerbyd neu drelar. Waeth pa mor gryf yw'r demtasiwn. Rhannwch y llwyth a gwnewch 2 daith yn lle 1.
* Gorchuddiwch lwythi rhydd â chynfas a sicrhewch ei fod yn briodol ar gyfer y llwyth sy'n cael ei gario.
* Sicrhewch fod yr olwyn joci, sadwyr cornel/standiau prop wedi’u tynhau yn llwyr ac yn hollol sownd.

Wrth lwytho cerbyd neu drelar, dilynwch y canllawiau a ddarperir gan yr adran Iechyd a Diogelwch i atal anaf neu ddifrod i'r llwyth. I gael mwy o wybodaeth am godi a chario, gweler y ddolen i'r dudalen Iechyd, Diogelwch ac Amgylchedd berthnasol isod:

<https://www.aber.ac.uk/cy/hse/proc-prac/manual-handling/>

Mae'r dudalen hon yn cynnwys amrywiaeth hael o ganllawiau, adnoddau a deunydd hyfforddi i gynorthwyo staff i lwytho cerbyd neu drelar yn gywir.

**Sicrhau bod y trelar yn gweithio fel y dylai:**

Cyfrifoldeb y gofalwr cerbydau perthnasol yn yr adrannau yw sicrhau bod trelars yn cael eu harchwilio a’u gwasanaethu fel y manylir isod: Rhaid i unrhyw drelar gael yr un gwiriadau dyddiol cyn ei ddefnyddio â'r cerbyd tynnu. Peidiwch byth â gyrru cerbyd neu drelar os nad yw'n ddiogel a/neu'n addas i'r ffordd fawr. Rhaid i arolygiadau, gwaith cynnal a chadw a gwasanaethu ddigwydd yn rheolaidd a ffurfiol gan garej neu fecanig cydnabyddedig. Dylai'r cyfnod rhwng arolygiadau a gwaith gwasanaethu gael ei bennu gan wneuthurwr y trelar. Fodd bynnag, efallai y bydd angen cynnal archwiliadau a gwaith gwasanaethu yn fwy rheolaidd, yn ddibynnol ag oedran a chyflwr y trelar, y defnydd a wneir ohono, a'r tir y gyrrir y trelar arno. Rhaid i'r holl gofnodion o archwiliadau a gwaith gwasanaethu a wneir ar y trelars gael eu cadw gan weinyddwyr adrannol a'u hanfon ymlaen i'r adran Teithio a Fflyd yn ôl y gofyn.

**Tudalennau gwe perthnasol a defnyddiol:**

* Trwydded yrru a thynnu trelar –

Rheolau newydd ar gyfer tynnu trelar gyda char o 16 Rhagfyr 2021 - GOV.UK (www.gov.uk)

* Gofynion ar gyfer tynnu trelars ym Mhrydain Fawr -

Gofynion ar gyfer tynnu trelars ym Mhrydain Fawr (INF30) - GOV.UK (www.gov.uk)

* Tynnu gyda char -

<https://www.gov.uk/towing-with-car>

* Tynnu trelar neu garafán gyda char: gwiriadau diogelwch -

[Tynnu trelar neu garafán gyda char: gwiriadau diogelwch - GOV.UK (www.gov.uk)](https://www.gov.uk/guidance/tow-a-trailer-with-a-car-safety-checks)

* Clymu llwyth ar gerbydau HGV a cherbydau nwyddau -

[Sicrhau llwyth ar gerbydau HGV a cherbydau nwyddau - 5. Sut i lwytho gwahanol gerbydau HGV, cerbydau nwyddau ysgafn, faniau bach a cheir - Canllawiau - GOV.UK (www.gov.uk)](https://www.gov.uk/guidance/securing-loads-on-hgvs-and-goods-vehicles/5-how-to-load-different-hgvs-light-goods-vehicles-small-vans-and-cars)

* Diogelwch llwyth -

[Diogelwch llwyth (hse.gov.uk)](https://www.hse.gov.uk/logistics/load-security.htm)

* Canllaw i dynnu ôl gerbyd yn ddiogel a chyfreithiol gan yr NTTA (National Trailer & Towing Assiation) -

[NTTA Guide to Safe & Legal Towing](https://www.ntta.co.uk/law)